Beurtkrag tot Dinsdag ingestelEskom waarsku dat die kragnetwerk nog jare lank onbetroubaar gaan wees. (Foto: Mujahid Safodien/AFP) Eskom sal Sondag van 17:00 af tot Dinsdagaand beurtkrag toepas. In ŉ verklaring sê die kragvoorsiener dit is omdat tien kragopwekkers by sewe kragstasies die afgelope 24 uur onklaar geraak het dat fase 2-beurtkrag Dinsdagaand tot 22:00 toegepas word. Drie eenhede by die Tutuka-kragsentrale het onklaar geraak weens ŉ gebrek aan lugdruk. Nog ŉ opwekker het by die Kriel-kragstasie onklaar geraak weens ŉ lek in die ketelpyp. Die probleme by die Kusile-, Medupi- en Duvha-kragsentrale word nog ondersoek. Dié onderbrekings kom neer op ŉ totale verlies van meer as 6 000 MW se opwekkingskapasiteit. “Ons doen ŉ beroep op die publiek om ons te help om krag te bespaar,” het Eskom Sondag laatmiddag in die verklaring gesê.